悲秋
作者：黄庭堅
朝代：宋

paragraphs: 有美一人兮，臨清秋而太息。
傷天形之缺然兮，與有足者同堂而並席。
儻嘗獲罪於天兮，使而至於斯極。
夫陰凝而陽化兮，沖氣飪而爲和。
駢拇所以爲少，枝指所以爲多。
謂天任汝以道兮，曾是形畸而貌獨。
天厭棄汝兮，修汝德而謂何。
中無所考此耿耿兮，獨遡風而浩歌。
歌曰父耶母耶，人乎天乎。
才之爲祥，固不若不才之全乎。
非天地之私兮，又非父母之願也。
慨伏思而不得兮，夢漂漂而行遠。
逆真人於軒臺兮，請端策而徵衍。
遇水盈之坎坎兮，得山麓而爲蹇。
雖御良而馬服兮，猶往蹇而來連。
艮之初六來告休兮，艮其趾而无咎。
如風日之過河兮，人謂守水而爲耗。
知水性之循環兮，曾何損益之足道。
蚿百足之狂攘兮，夔踸踔以行地。
蛇虺蔓延不自好兮，謂風蓬蓬而無似物。
憐物之無窮兮，目尚爲心之僕隸。
夫精於形器之表兮，視四體百骸其在外。
予將執汝手兮，游乎浩蕩之會。
憑天津而濯髮兮，攬日月以爲珮。
嗟不知去來之爲我兮，天下莫予之爲對。
恐路遠而多岐兮，聊贈汝以指南。
將雍容於勝日兮，嘗試爲汝而妄談。